SA sendeling in Madagaskar dalk Donderdag in hof | Netwerk24
Deur Jackie Kruger 07 Januarie 2020 20:20
'n Suid-Afrikaanse sendeling wat in Madagaskar aangehou word omdat hy na bewering 'n voetganger raakgery het, sal moontlik Donderdag daar in die hof verskyn.
Nic Strydom (65) en sy vrou, Tina, voorheen van die NG kerk in Brackenfell, Kaapstad, woon al meer as 20 jaar in Madagaskar.
Nic en Tina Strydom Foto: Verskaf
Die voorval het sowat twee weke gelede gebeur, maar hy is eers Vrydag in hegtenis geneem.
Ds. Johan Engelbrecht van die NG kerk in Hartenbos sê Tina het laat weet dat die saak "beslis" Donderdag sal voorkom. Dit kon nie vroeër gebeur nie omdat die papierwerk nog nie afgehandel is nie.
"Môre gaan ek doodstil wees en sal julle Donderdag op die hoogte hou van hoe die dag verloop," lui haar WhatsApp-boodskap aan Engelbrecht.
Engelbrecht het aanvanklik Christen-groepe se voorbidding vir die egpaar gevra in 'n plasing wat op sosiale media versprei is. Die kerk is een van talle wat die egpaar in hul sendingwerk bystaan en ondersteun.
Luidens die plasing het Nic glo 'n voetganger raakgery wat voor sy motor ingehardloop het. Hy het sowat 'n maand tevore 'n kamera in die motor laat installeer waarop die voorval vasgelê is. Met sy inhegtenisneming is daar blykbaar beweer dat hy die video kon gemanipuleer het.
Volgens die plasing het Nic selfs die "slagoffer" se hospitaalkoste betaal. Volgens die hospitaal het die man geen breuke opgedoen nie en is hy dieselfde dag ontslaan.
Nic het nie 'n matras in sy sel nie en mag ook nie besoekers ontvang nie. Sy familie moet probeer om kos by hom te kry.